Barn må amputere uten bedøvelse – femåringer trygler om å få dø, sier Leger Uten Grenser
FN sier at barns lemmer blir amputert uten smertestillende på Gazastripen. Leger Uten Grenser sier at barn ned til femårsalderen ber om å få dø.  Den israelske krigsmaskinens massive krigføring på Gazastripen fortsetter. Bare det siste døgnet er over 100 mennesker drept i israelske angrep, ifølge palestinske helsemyndigheter.  Totalt skal 29.514 palestinere være drept siden starten av krigen. 70 prosent er kvinner og barn, ifølge helsemyndighetene. I tillegg er over 69.000 mennesker såret i angrepene. Men helsetilbudet til de skadede og de over to millioner andre som er innesperret på Gazastripen, er svært begrenset. Den 19. februar var 25 av Gazas 36 sykehus er satt helt ut av spill på grunn av israelske angrep. De øvrige er bare delvis i drift.  En israelsk soldat har delt en video av hvordan han ødelegger inngangen til det Tyrkia-finansierte sykehuset i Netzarim med en pansret gravemaskin. Aftenposten har stedsverifisert videoen.  – Utenkelige grusomheter Christopher Lockyear fra Leger Uten Grenser snakket torsdag i FNs sikkerhetsråd om situasjonen er for helsevesenet. Han viste frem bilder og beskrev hvordan et av deres tilholdssted på Gazastripen først truffet av en granat for deretter å bli beskutt. To personer ble drept, ytterlige seks personer fikk brannskader. Det skjedde til tross for at huset de oppholdt seg i, var tydelig merket med «Leger Uten Grenser», sier han. – Hver dag ser vi helt utenkelige grusomheter. Vi, som så mange andre, så med avsky på Hamas’ angrep den 7. oktober. Nå er vi forferdet av Israels svar, sa Lockyear. Videre omtaler han den humanitære hjelpen som ytes som «en behagelig illusjon» som underbygger et narrativ om at dette er en krig som føres i tråd med internasjonale lover. Han slår fast at det ikke er et helsetilbud igjen på Gaza.  Det lille som er igjen, er så underdimensjonert at det er «absurd», ifølge Lockyear. – Kirurger måtte gjennomføre amputasjoner uten smertestillende, på barn. For å stoppe blødningen, brukes vanlige bandasjer som i tillegg må gjenbrukes, sier Lockyear. Videre sier han barna som overlever denne krigen, ikke bare vil bære fysiske skader. – De psykologiske skadene har ført til at barn helt ned i femårsalderen sier de heller vil dø, sier Lockyear. Leger Uten Grenser ber nå om en umiddelbar våpenhvile, men USA har brukt sin vetorett i FNs sikkerhetsråd til å stemme ned et slikt forslag tre ganger.  Internasjonalt press Denne uken åpnet FNs øverste domstol, Den internasjonale domstolen i Haag (ICJ), en høring om de folkerettslige konsekvensene av Israels okkupasjon av palestinske områder. Norge mener at Israel har brutt løftene de ga FN da landet ble tatt opp som medlem i 1949.  – Det er avgjørende å få en avklaring på hvordan folkeretten skal forstås. Det vil ha en stor betydning for alle FNs medlemsland og deres handlinger og vurderinger i tiden som kommer, sier utenriksminister Espen Barth Eide til NTB.  Over 50 land skal holde innlegg i den ukelange høringen i Haag. Norges tur kom fredag. Der ble pakten som daværende generalsekretær i FN Trygve Lie ble oversendt i mai 1948.  Der lovet Israel «å uforbeholdent akseptere forpliktelsene i FN-pakten».  Israel er ikke selv representert i Haag, men leverte på forhånd et skriftlig innspill. Der betegnes spørsmålene ICJ skal ta stilling til, som «fordomsfulle» og «tendensiøse». Israels statsminister Benjamin Netanyahu har betegnet høringen som skammelig.
Over 100 mennesker ble drept i israelske angrep på Gazastripen siste døgnet. Totalt er 29.514 drept og over 69000 såret siden krigens start.  25 av Gazas 36 sykehus er satt ut av spill grunnet angrepene. Barns lemmer amputeres uten bedøvelse, ifølge FN.  Leger Uten Grenser rapporterer om grufulle situsjoner. Barn ned til femårsalderen har tryglet om å få dø.  FNs øverste domstol er i gang med høringer om de folkerettslige konsekvensene av Israels okkupasjon av Palestina. 